Würzburg

Würzburg (fon. Wircburg) je grad u Njemačkoj, u bavarskoj upravnoj oblasti Unterfranken, gdje se nalazi i sjedište oblasti Unterfranken, okruga Unterfranken i sjedište okruga Würzburg. Grad se nalazi na rijeci Majni (Main), i jedan je od 23 gradska središta pokrajine Bavarske. Sa 133.000 stanovnika je peti po veličini u Bavarskoj, poslije Münchena, Nürnberga, Augsburga i Regensburga.

Grad je sjedište biskupa katoličke dioceze Würzburg. Od većih gradova, najbliži su mu Frankfurt am Main, 120 km sjeverozapadno, Nürnberg 115 km jugoistočno, Stuttgart 140 km jugozapadno i Mannheim 177 km zapadno.

 Rezidencija - svjetska baština 
Rezidencija u Würzburgu sa dvorskim vrtovima i trgom se nalazi u južnoj Njemačkoj. Izgradili su je, u stilu kasnog baroka vodeći arhitekti između 1720. i 1744. godine:  Lukas von Hildebrandt iz Beča, Robert de Cotte iz Pariza i Nijemac Boffrand, a uredili od 1740. do 1770. godine slikari i kipari iz Flandrije, Italije i Minhena. Vrtovi su urađeni od 1765. do 1780. godine. Nadzor su vodili dvojica biskupa, sukcesivno. Predstavlja vrhunsko svjedočanstvo o impozantnom dvorskom i kulturnom životu feudalnog doba 18. stoljeća, ali u isto vrijeme njena današnja raznovrsna upotreba je primjer modernog korištenja i očuvanja kao kulturnog spomenika.

Rezidencija je izgrađena na osnovnoj ploči od 92 × 167 metara. Glavnu strukturu čini centralni dio sa dva bočna krila, sjeverni i južni blok, svaki sa po dva unutrašnja terena. Bočna krila se protežu 55 m od glavne građevine. Ispod mansarde nalazi se vijenac, ukrašen vazama i trofejima. Posebno je bogato ukrašena fasada oko glavnog portala, sa velikim balkonom.

Trg ispred Rezidencije danas je dimenzija oko 200 sa 100 metara i uglavnom služi za parking. 

 Reference 

Kategorija:Gradovi u Bavarskoj
*
Kategorija:Svjetska baština u Njemačkoj